Der var samlet en voldsom flok af forventningsfulde kunder i det sydvestlige Aarhus lørdag morgen. De stod alle parat til at indtage den nye Power-forretning, der åbnede i tusmørket ved Mega Syd i Viby. Hele 4500 var i kø fra morgenstunden af.

- Det her har overgået vores vildeste forventninger. Vi håbede på 3000 i kø, men det tal er vi langt over. Vi sætter kørekord her i Aarhus, siger direktøren for Power-kæden, Jesper Boysen.

Læs også Elektronikgigant satser benhårdt på Aarhus: Tre varehuse på vej

Han og de i alt 150 medarbejdere i den nye forretning i Viby har sat alle sejl ind for at give de ventende kunder en god oplevelse, på trods af at vejret ikke er med dem.

- Vi har været rundt med regnslag, vand, kaffe, og så griller vi over 5000 pølser. Folk har taget så godt imod os, og allerede nu kan vi se, at der bliver behov for flere varer på hylderne, forklarer Jesper Boysen.

Målet for Power er at nå en omsætning på 15 mio. kroner på åbningsdagen i Viby, og det forventer direktøren er realistisk.

I videoen øverst i artiklen kan du se Powers egne klip fra den lange kø.